钦定古今图书集成/理学汇编/学行典/第184卷 > 裴修
## 钦定古今图书集成/理学汇编/学行典/第184卷 > 裴修

按《魏书裴骏传》：“骏子修，字元寄，清辩好学。年十三，补
中书学生，迁秘书中散，转主客令。以妇父李䜣事，出
为张掖子都大将。张掖境接边裔，前后数致寇掠，修
明设烽候，以方略御之。在边六年，关塞清静。高祖嘉
之，征为中部令，转中大夫，兼祠部曹事，职主礼乐。每
有疑议，修斟酌故实，咸有条贯。太和十六年卒，时年”
五十一。高祖悼惜之，赙帛一百匹，谥曰“恭伯。”世宗时，
追赠辅国将军、东秦州刺史。修早孤，居丧以孝闻。二
弟三妹，并在幼弱，抚养训诲，甚有义方。次弟务早丧，
修哀伤之，感于行路。爱育孤侄，同于己子。及将异居，
奴婢田宅，悉推与之。时人以此称焉。